אני רוצה לשתף אתכן בכמה דברים בהם התנסיתי בחודש ספטמבר ועליהם אני חייבת למליץ. אני רוצה להתחיל בספר מומלץ. הספר”אמנות ההקשבה לפעימות הלב”, שנכתב על ידי פיליפ יאן סנדקר הגיע לידיי לאחר שקראתי במקומות שונים המלצות חמות עליו. נתחיל בשם ששבה את ליבי מיד, קיטשית שכמותי לא יכולה לוותר על ספר שנקרא “אמנות ההקשבה לפעימות הלב”. אני מודה שכאשר התחלתי לקרוא את הספר לא כל כך הבנתי על מה המהומה, אך עם התפתחות העלילה התחברתי לדמויות, הזדהיתי עם דמותה המחפשת של ג’וליה. החיפוש שלה אחר אביה, אחר הגיון לכך שהוא נטש אותה כך סתם באמצע החיים הזכיר לי את עצמי. אמנם לא ננטשתי על ידי אבי, אך ללא ספק מצאתי עצמי מחפשת במהלך החיים אחר הגיון של דברים שנראים חסרי הגיון. הספר עוסק בנטישה על צורותיה השונות, תחילה נטישתה של אם את בנה “המקולל”, לאחר מכן נטישת אב את משפחתו בשם האהבה. ועדיין, נטישה נשארת נטישה, לפחות בעיניי. היא כואבת, והיא לא מובנת או הגיונית. גם אווירת הספר עוברת דרך המילים בצורה יוצאת דופן, במהלך הקריאה הרגשתי שאני נמצאת אי שם בבורמה, בכפר קטן ועני, שם לכל דבר קטן יש ערך גדול, פיסת לחם, מאור עיניים ורגליים. אני ממליצה לכל אחת שמחפשת ספר אהבה מיוחד ומרגש לקרוא אותו. לא תצטערו. אגב, לספר יש כבר שני ספרי המשך. עליהם אספר לכן כנראה במומלצי החודשים הבאים.
אפליקציה מומלצת לחודש זה היא האפליקציה של קאסטרו. לראשונה קניתי דרך האפליקציה הזו החודש ולגמרי התלהבתי. מדובר ברכישה מקוונת ידידותית ביותר למשתמש, ללא מאמץ מיותר ניתן לבחור בקלות את הפריטים המבוקשים כאשר המבחר הוא גדול ומגוון. גם השירות אדיב והמשלוח מהיר, את החבילה שלי קיבלתי לאחר יומיים שזה בעיניי לא רע בכלל. רכשתי שני זוגות סנדלים, סט עגילים וסט ליפגלוסים וגם כאשר אחד מזוגות הסנדלים לא תאם את מידתי כאשר פניתי לסניף בחולון המוכרות החליפו לי באדיבות לפריט אחר ללא כל בעיות.
איפור מומלץ לחודש זה, נתחיל קודם כל באיילינר של איל מקיאג’, אמנם אני משתמשת בו כבר מעל לחודש אבל אני חייבת לציין אותו מכיוון שהוא הפך ממש לפריט חובה בשגרת האיפור שלי. מדובר באיילינר עט שמאפשר ליצור קו דק או עבה על פי העדפותיכן בקלות ובמהירות, גם אני שממש מתקשה בתחום הזה הצלחתי לצייר לעצמי קו לא רע בכלל, כמובן יש עוד הרבה מה ללמוד אך האיילינר הזה בהחלט מקל עליי את התהליך. מוצר נוסף עליו אני רוצה להמליץ זהו מוצר שרכשתי אתמול בחנות לקוסמטיקה באזור מגוריי. מדובר בערכה של מייבלין ניו יורק הכוללת מסקרה colossal volum express וארבעה עפרונות לעיניים בצבעים שחור,סגול,כחול וירוק במחיר הזוי של 69.90 לכל הערכה! העפרונות מאוד פיגמנטים ונמשכים בקלות על קו המים הפנימי של העין והמסקרה מאריכה את הריסים ומעבה אותם בדיוק כמו שאני אוהבת. בקיצור, סוף סוף מוצר קוסמטי שבאמת שווה את המחיר שלו.